## Uredba o postupku i mjerilima za osnivanje služnosti u šumi ili na šumskom zemljištu u vlasništvu Republike Hrvatske radi podizanja višegodišnjih nasada

### NN 121/2008 (20.10.2008.), Uredba o postupku i mjerilima za osnivanje služnosti u šumi ili na šumskom zemljištu u vlasništvu Republike Hrvatske radi podizanja višegodišnjih nasada

# VLADA REPUBLIKE HRVATSKE

**3453**

Na temelju članka 10. Zakona o Vladi Republike Hrvatske (»Narodne novine«, br.
101/98, 15/2000, 117/2001, 199/2003 i 30/2004) i članka 57. stavka 3. Zakona o
šumama (»Narodne novine«, br. 140/2005 i 82/2006), Vlada Republike Hrvatske je
na sjednici održanoj 16. listopada 2008. godine donijela

## UREDBU

### O POSTUPKU I MJERILIMA ZA OSNIVANJE SLUŽNOSTI U ŠUMI ILI NA ŠUMSKOM ZEMLJIŠTU U VLASNIŠTVU REPUBLIKE HRVATSKE RADI PODIZANJA VIŠEGODIŠNJIH NASADA

Članak 1.

Ovom se Uredbom propisuju postupak i mjerila za osnivanje prava služnosti u šumi
ili na šumskom zemljištu u vlasništvu Republike Hrvatske radi podizanja
višegodišnjih nasada.
Služnost radi podizanja višegodišnjih nasada može se osnovati na neobraslom
šumskom zemljištu i zemljištu obraslom početnim ili degradacijskim razvojnim
stadijima šumskih sastojina (makija, grizi, šikare, šibljaci i dr.).
Osnivanje služnosti iz stavka 1. ovoga članka ne može se osnovati na nekretnini
koja se prema dokumentima prostornog uređenja nalazi u građevinskom području.

Članak 2.

Ministarstvo nadležno za poslove šumarstva (u daljnjem tekstu: Ministarstvo) u
suradnji s Hrvatskim šumama d.o.o., izrađuje popis šuma ili šumskog zemljišta iz
članka 1. ove Uredbe u vlasništvu Republike Hrvatske i predlaže Vladi Republike
Hrvatske donošenje odluke o popisu šuma ili šumskog zemljišta na kojima se može
osnovati služnost radi podizanja višegodišnjih nasada.
Popis šuma ili šumskog zemljišta iz stavka 1. ovoga članka objavit će se na
web-stranici Ministarstva.

Članak 3.

Služnost u šumi ili na šumskom zemljištu iz članka 1. ove Uredbe, radi podizanja
višegodišnjih nasada i to: vinograda, voćnjaka i maslinika, može se osnivati na
vrijeme do 50 godina, uz naknadu.

Članak 4.

Ovlaštenici prava služnosti su pravne i fizičke osobe koje podižu višegodišnje
nasade, na temelju ugovora zaključenog prema posebnoj odluci koju donosi
ministar nadležan za poslove šumarstva (u daljnjem tekstu: Ministar).

Članak 5.

Postupak za osnivanje prava služnosti pokreće se objavljivanjem javnog poziva za
podnošenje zahtjeva Ministarstvu. Zahtjevu se prilaže dokumentacija propisana
člankom 7. ove Uredbe.
Javni poziv objavljuje se u dnevnom tisku i na web-stranici Ministarstva, a
zahtjev se podnosi u roku od 15 dana od dana objavljivanja javnog poziva.
Ministar imenuje stručno povjerenstvo koje razmatra zahtjeve i daje prijedlog
najpovoljnijeg ponuditelja. Članovi Povjerenstva imenuju se iz redova državnih
službenika ministarstva, šumarske, agronomske i pravne struke i Ministarstva
nadležnog za poslove poljoprivrede, agronomske struke.

Članak 6.

Na zahtjev Ministarstva, prije objavljivanja javnog poziva za šume ili šumsko
zemljište iz članka 5. ove Uredbe, Hrvatske šume d.o.o. dostavit će Ministarstvu
sljedeću dokumentaciju:
– izvadak iz zemljišne knjige s upisanim vlasništvom Republika Hrvatska;
– posjedovni list s evidentiranim posjedom Republike Hrvatske ili Hrvatskih šuma
d.o.o.;
– presliku katastarskog plana s jasno ucrtanom šumom i šumskim zemljištem iz
članka 2. ove Uredbe snimljenom GPS uređajem;
– dokaz o tome da se nekretnina koja je predmet za osnivanje prava služnosti ne
nalazi u građevinskom području;
– dokaz o tome da se nekretnine koje su predmet zahtjeva za osnivanje služnosti
ne nalaze na području zagađenom minskoeksplozivnim sredstvima;
– uvjerenje o pripadnosti zone sanitarne zaštite sukladno Zakonu o vodama;
– podatak da li je za predmetnu nekretninu podnesen zahtjev za povrat temeljem
Zakona o naknadi za imovinu oduzetu za vrijeme jugoslavenske komunističke
vladavine (»Narodne novine«, br. 92/96, 39/99, 42/99, 92/99, 43/2000, 131/2000,
27/2001, 65/2001, 118/2001, 80/2002 i 81/2002).

Članak 7.

Zahtjev za osnivanje služnosti treba sadržavati sljedeće:
– ime i prezime fizičke osobe, adresu, presliku osobne iskaznice i uvjerenje o
prebivalištu podnositelja zahtjeva, odnosno naziv i sjedište pravne osobe;
– potvrdu nadležne Porezne uprave o nepostojanju poreznih dugovanja i drugih
javnih dugovanja koji su u nadležnosti Porezne uprave;
– rješenje o upisu u upisnik obiteljskih poljoprivrednih gospodarstava;
– iskaznicu o statusu hrvatskog branitelja;
– za pravne osobe, izvod iz sudskog registra, dokaz o bonitetu (BON 1 i SOL 2).

Članak 8.

Ako je dvije ili više fizičkih osoba podnijelo zahtjev za istu nekretninu
prednost ima fizička osoba prema sljedećem redoslijedu:
– obiteljsko poljoprivredno gospodarstvo;
– hrvatski branitelj;
– fizička osoba čije je prebivalište najbliže traženoj površini.
Ako su dvije ili više pravnih osoba podnijele zahtjev za istu nekretninu
prednost ima pravna osoba koja se kao registrirana dulje bavi poljoprivrednom
proizvodnjom na području Republike Hrvatske koja će se procijeniti na temelju
potvrde nadležne poljoprivredne savjetodavne službe.
Ako su dvije ili više pravnih i fizičkih osoba podnijele zahtjev za istu
nekretninu prednost ima fizička osoba prema kriterijima iz stavka 1. ovoga
članka.
Ako više podnositelja zahtjeva ima jednake uvjete prednost se daje onima koji će
se baviti ekološkom poljoprivrednom proizvodnjom.
U slučaju iz stavka 4. ovoga članka nakon prijedloga Stručnog povjerenstva
Hrvatske šume d.o.o. izvršit će ucrtavanje dijela površina pojedinih
podnositelja zahtjeva uz njihovu pisanu suglasnost na katastarski plan
snimljenom GPS uređajem.

Članak 9.

Na osnovu prijedloga Stručnog povjerenstva iz članka 5. ove Uredbe i jasno
ucrtane površine iz članka 6. stavka 1. alineje 3. ili članka 8. stavka 4. ove
Uredbe, Ministarstvo donosi odluku o osnivanju prava služnosti.

Članak 10.

Naknada za osnivanje prava služnosti obračunava se prema posebnom propisu kojim
se uređuje naknada za prenesena ili ograničena prava na šumi ili šumskom
zemljištu.
Naknada se uplaćuje na žiro-račun Hrvatske šume d.o.o. Obračun naknade za
služnost na šumi ili na šumskom zemljištu u vlasništvu Republike Hrvatske, u
iznosu do 50.000,00 kuna plaća se jednokratno prije sklapanja ugovora o
osnivanju prava služnosti na šumama i šumskom zemljištu (u daljnjem tekstu:
Ugovor o služnosti). Ukoliko obračun iznosi više od 50.000,00 kuna, ovlaštenik
prava služnosti mora platiti 50.000,00 kuna jednokratno prije sklapanja Ugovora
o služnosti, a preostali iznos u najviše tri jednogodišnje rate.

Članak 11.

Nakon predočenja potvrde o plaćanju cjelokupnog iznosa naknade, odnosno
predočenja dokaza o plaćanju prvog obroka ugovorene naknade za služnost,
ministar i ovlaštenik prava služnosti sklopit će Ugovor o služnosti.
Ugovor o služnosti iz stavka 1. ovoga članka mora sadržavati klauzulu
intabulandi za zemljišnu knjigu s naznakom površine i opisa položaja dijela
nekretnine opterećene služnošću u korist ovlaštenika služnosti.

Članak 12.

Nakon sklapanja Ugovora o služnosti ovlaštenika tog prava u posjed uvode
Hrvatske šume d.o.o. O uvođenju u posjed Hrvatske šume d.o.o., dužne su sačiniti
zapisnik kojega potpisuju obje strane. Primjerak zapisnika iz ovoga članka
dostavlja se Ministarstvu.

Članak 13.

Nadzor nad provođenjem Ugovora o služnosti provodi Ministarstvo.

Članak 14.

Ovlaštenik prava služnosti dužan je u roku od dvije godine od dana uvođenja u
posjed podignuti nasade i redovito plaćati naknadu za služnost.
Ukoliko ovlaštenik prava služnosti ne izvršava obveze preuzete Ugovorom o
služnosti, ministar će raskinut ugovor bez obveze na povrat uloženih sredstava i
naknadu štete.

Članak 15.

Postupci započeti prema odredbama Uredbe o postupku i mjerilima za osnivanje
služnosti u šumi ili na šumskom zemljištu u vlasništvu Republike Hrvatske radi
podizanja višegodišnjih nasada (»Narodne novine«, broj 104/2006), završit će se
prema odredbama te Uredbe.
Iznimno, postupci započeti prema odredbama Uredbe iz stavka 1. ovoga članka, u
kojima je Stručno povjerenstvo Ministarstva donijelo prijedlog odluke, a po
zahtjevu stranke dovršit će se prema odredbama ove Uredbe.

Članak 16.

Na dan stupanja na snagu ove Uredbe prestaje važiti Uredba o postupku i
mjerilima za osnivanje služnosti u šumi ili na šumskom zemljištu u vlasništvu
Republike Hrvatske radi podizanja višegodišnjih nasada (»Narodne novine«, broj
104/2006).

Članak 17.

Ova Uredba stupa na snagu osmog dana od dana objave u »Narodnim novinama«.

Klasa: 946-01/08-01/02
Urbroj: 5030116-08-1
Zagreb, 16. listopada 2008.

Predsjednik
**dr. sc. Ivo Sanader**, v. r.

Uredba, NN 121/2008-3453
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)